
Z A P I S N I K

25. sjednice Vijeća Mjesnog odbora Vrbik

održane u srijedu, 17. svibnja 2023.

u prostorijama Mjesnog odbora Vrbik, Lavoslava Ružičke 26, Zagreb,

s početkom u 16.30 sati

NAZOČNI ČLANOVI VIJEĆA: Nikola Bajai, Saša Bjelobaba, Boris Brdovnik, Mihovil Eljuga, Pero Kovačević, Ana Profeta Antun Sevšek 
NENAZOČNI ČLAN VIJEĆA: Boris Brdovnik, Antun Sevšek
Predsjedava: Nikola Bajai, predsjednik Vijeća Mjesnog odbora Vrbik.

Zapisnik vodi: Saša Bjelobaba, potpredsjednik Vijeća Mjesnog odbora Vrbik.


Predsjednik konstatira da je na početku sjednice nazočno 5 od ukupno 7 članova Vijeća, što znači da Vijeće može pravovaljano odlučivati, te otvara 25. sjednicu Vijeća Mjesnog odbora.

Bez rasprave, jednoglasno, Vijeće prihvaća tekst Zapisnika 24. sjednice Vijeća, održane 17. svibnja 2023., bez izmjena. 

Predsjednik predlaže da se u dnevni red koji su vijećnici primili u pozivu uvrsti i točka dnevnog reda koja se odnosi na pitanje evidencije legalno postavljenih samostojećih ormarića na teritoriju MO Vrbik (Ad 5.). Vijećnici prihvaćaju ovaj prijedlog.

Na prijedlog predsjednika, Vijeće jednoglasno potvrđuje sljedeći
D N E V N I  R E D
1. 
Zahtjev građana za ugradnjom podiznih parkirnih rampi za stanare u Ulici Alexandera von Humboldta k. br. 10-12 
2.
Sanacija upuštenih rubnjaka na području Mjesnog odbora Vrbik
3. 
Požurnica vezano uz status Zaključka o sanaciji križanja Ulice Fausta Vrančića i Ulice Lavoslava Ružičke i uspostavljanje mjera smirivanja prometa u Ulici Fausta Vrančića
4.
Informiranje o manifestaciji Sajam dobrosusjedstva (19.-21. svibnja 2023.) 
5.
Evidencija legalno postavljenih samostojećih telekomunikacijskih ormarića na teritoriju Mjesnog odbora Vrbik i uklanjanje onih koji su nelegalno postavljeni
6.
Razno: pitanja, prijedlozi i obavijesti
Ad 1.
Zahtjev građana za ugradnjom podiznih parkirnih rampi za stanare u Ulici Alexandera von Humboldta k. br. 10-12
Članovi Vijeća su primili pisani materijal uz poziv, a Predsjednik i usmeno informira nazočne o predmetu ove točke dnevnog reda.
U raspravi sudjeluju: Nikola Bajai, Ana Profeta, Pero Kovačević, Mihovil Eljuga i Saša Bjelobaba.
Predsjednik podsjeća na gostovanje građanina I. S. na sjednici 15. ožujka 2023., na kojoj se raspravljalo o problemu ove točke dnevnog reda. 
Sada je predstavnik stanara I. G. dostavio potpisnu listu suglasnosti, iz koje proizlazi da su svi stanari (fizičke osobe) potpisale zahtjev za ugradnjom podiznih parkirnih rampi. 

Iako se u zahtjevu ne traži financiranje ovog zahvata od strane Grada, vijećnica Profeta smatra da bi bilo poželjno to eksplicitno navesti u zaključku kako bi se izbjegle eventualne krive interpretacije. Svi su vijećnici suglasni da se u konačnu verziju zaključka uključi sljedeća formulacija: „te podržava postavljanje podiznih parkirnih rampi o njihovom trošku“. 
Vijeće jednoglasno usvaja sljedeći

Z A K LJ U Č A K

o zahtjevu stanara Ulice Alexandera von Humboldta k.br. 10-12

za ugradnjom podiznih parkirnih rampi

1. Vijeće Mjesnog odbora Vrbik upućuje na očitovanje i daljnje postupanje Gradskom uredu za obnovu, izgradnju, prostorno uređenje, graditeljstvo, komunalne poslove i promet dokumentaciju koja iskazuje volju i interes stanara stambene zgrade na adresi Alexandera von Humboldta k.br. 10-12 za ugradnjom četiri prilazna mjesta stambenoj zgradi, te podržava postavljanje četiri podizne rampe o njihovom trošku.

2. Ovaj Zaključak se upućuje Vijeću Gradske četvrti Trnje i Gradskom uredu za mjesnu samoupravu, civilnu zaštitu i sigurnost, Zagreb, Ulica grada Vukovara 56a,  na daljnje postupanje.

Ad 2. Sanacija upuštenih rubnjaka na području Mjesnog odbora Vrbik
Članovi Vijeća su primili pisani materijal uz poziv, a Predsjednik i usmeno informira nazočne o predmetu rasprave.
U raspravi sudjeluju: Nikola Bajai, Pero Kovačević i Ana Profeta.

Predsjednik objašnjava problem ove točke dnevnog reda navodeći da je glavni cilj sanacije upuštenih rubnjaka olakšavanje kretanja osobama s invaliditetom.
Vijeće jednoglasno usvaja sljedeći

Z A K LJ U Č A K

o sanaciji upuštenih rubnjaka na području Mjesnog odbora Vrbik

1. Vijeće Mjesnog odbora adresira dvije pozicije na kojima je potrebno pristupiti sanaciji upuštenih rubnjaka, radi visoke razlike između rubnjaka i kolnika.

a) Ulica Lavoslava Ružičke 

k.č. 56303, k.o. Trnje

Fotografija:

b) Ulica Vrbik IV. (“kod Anere”)

k.č. 4156/2, k.o. Trnje

Fotografija:

2. Ovaj Zaključak se upućuje Vijeću Gradske četvrti Trnje i Gradskom uredu za mjesnu samoupravu, civilnu zaštitu i sigurnost, Zagreb, Ulica grada Vukovara 56a, te Zagrebačkom holdingu - podružnici Zagrebačke ceste, na daljnje postupanje.

Ad 3. 
Požurnica vezano uz status Zaključka o sanaciji križanja Ulice Fausta Vrančića i Ulice Lavoslava Ružičke i uspostavljanje mjera smirivanja prometa u Ulici Fausta Vrančića
Članovi Vijeća su primili pisani materijal uz poziv, a Predsjednik i usmeno informira nazočne o predmetu ove točke dnevnog reda.
Predsjednik rezimira epilog prošlogodišnjeg zaključka Vijeća MO Vrbik koji se odnosio na temu ove točke dnevnog reda (zahtjev za postavljanjem „optičke trake“, ali i ekspertizu prometnih stručnjaka).
Vijećnica Profete smatra da je među adresate požurnice potrebno uključiti i Zagrebačke ceste te Gradski ured za obnovu, izgradnju, prostorno uređenje, graditeljstvo, komunalne poslove i promet, a ne samo Vijeće Gradske četvrti Trnje i Gradski ured za mjesnu samoupravu, civilnu zaštitu i sigurnost. Svi su članovi Vijeća suglasni s ovim prijedlogom.
Vijeće stoga jednoglasno usvaja sljedeći 

Z A K L J U Č A K

o sanaciji križanja Ulice Fausta Vrančića i Ulice Lavoslava Ružičke i uspostavljanju mjera smirivanja prometa u Ulici Fausta Vrančića

1. Nastavno na kontinuirane upite građana i izostanak povratne informacije, Vijeće Mjesnog odbora Vrbik ponavlja Zaključak donesen na 11. sjednici Vijeća (travanj 2022.) kojim potražuje stručno mišljenje o mogućnosti preuređenja križanja Ulice Fausta Vrančića i Ulice Lavoslava Ružičke. 
2. Vijeće također potražuje povratnu informaciju o statusu implementacije mjera usporavanja prometa u Ulici Fausta Vrančića (u blizini DV Vrbik), s obzirom da nijedna mjera nije provedena, uključujući optičke trake čija izvedba je bila planirana.

3. Ovaj Zaključak dostavlja se Vijeću Gradske četvrti Trnje, Gradskom uredu za mjesnu samoupravu, civilnu zaštitu i sigurnost, Ulica grada Vukovara 56a, Gradskom uredu za obnovu, izgradnju, prostorno uređenje, graditeljstvo, komunalne poslove i promet, te Zagrebačkom holdingu - podružnici Zagrebačke ceste, na daljnje postupanje.

Ad 4. Informiranje o manifestaciji Sajam dobrosusjedstva (19.-21. svibnja 2023.)
Članovi Vijeća su primili pisani materijal uz poziv, a Predsjednik i usmeno informira nazočne o predmetu ove točke dnevnog reda.
Predsjednik informira članove Vijeća da je Sajam dobrosusjedstva, koji je bio planiran za dolazeći vikend, tj. od 19. do 21. svibnja odgođen zbog nepovoljne vremenske prognoze. Organizacijski je ovaj događaj u potpunosti spreman za održavanje, a vjerojatno vrijeme odgođenog održavanja ove manifestacije je 16. do 18. lipnja 2022.
 
Ad 5. 
Evidencija legalno postavljenih samostojećih telekomunikacijskih ormarića na teritoriju Mjesnog odbora Vrbik i uklanjanje onih koji su nelegalno postavljeni
Članovi Vijeća su primili pisani materijal kao dopunu uz poziv (prosljeđeno članovima Vijeća 16. svibnja), a Predsjednik i usmeno informira nazočne o predmetu ove točke dnevnog reda.
Predsjednik informira članove Vijeća kako je Odsjek za komunalne poslove i zelenilo Gradskog ureda za obnovu, izgradnju, prostorno uređenje, graditeljstvo, komunalne poslove i promet dostavio rješenja za postavljanje telekomunikacijskih ormarića (onih koji su postavljeni legalno), dok se za uklanjanje nelegalno postavljenih ormarića Vijeće upućuje da se obrati Odjelu komunalnog redarstva.
Ad 6. 
Razno: pitanja, prijedlozi i obavijesti

Predsjednik podsjeća vijećnike da se još uvijek očekuje odgovor pročelnika Ureda za obrazovanje, sport i mlade u vezi najavljenog sastanka. Vijećnici će biti obaviješteni o terminu tog susreta čim bude definiran.

Nadalje, konstatira da je promijenjen koš na igralištu, čime je napokon udovoljeno zahtjevu korisnika košarkaškog terena koji su obavijestili Vijeće o nužnosti zamjene ili popravka. Kada je riječ o održavanju drugih dijelova opreme, Predsjednik obavještava da je dobio odgovor od nadležne osobe u Zrinjevcu da se drveni dijelovi klupa ne održavaju (bojenjem, odnosno lakiranjem), što je bio zahtjev VMO Vrbik, nego se jednostavno zamijene novim drvenim dijelovima pošto stari dotraju. Svi su vijećnici izrazili negodovanje zbog ovako neracionalnog pravila.

Okvirno je dogovoreno da će se sljedeća sjednica održati 14. lipnja 2023.
Sastanak je završio u 17.10 sati.
KLASA: 024-08/23-003/979

URBROJ: 251-13-11-17/005-23-3
U Zagrebu, 17. svibnja 2023.
Zapisnik sastavio: 

Saša Bjelobaba






        Predsjednik







                                   Vijeća Mjesnog odbora




                   Nikola Bajai  







